**Жүзден жүйрік, мыңнан тұлпар**Мақсаты:  
Білімділік: Оқушыларды көпшілік алдында еркін сөйлеуге үйрету арқылы ойлауын, сөйлеу тілдерін жетілдіру.  
Дамытушылық: Оқушылардың логикалық ойлау қабілетін, белсенділігін арттыру.  
Тәрбиелік: Ұйымшылдыққа, достыққа, білгірлікке, шапшаңдыққа тәрбиелеу.  
Сабақтың түрі: сайыс сабақ  
Көрнекілігі: үлестірмелі қағаздар, интерактивтік тақта  
1. Ұйымдастыру.  
Армысыздар қадірлі қонақтар, ұстаздар және оқушылар! Ұлы Абай атамыз айтқандай «Сүйер ұлың болса сен сүй, сүйінерге жарар ол»- деп келешек ұрпаққа берер тағылымы мол, іздер қалдырған. Олай болса бүгінгі сайысымызда өзімізді жаңаша қырынан көрсетіп, жақсы атсалысайық.  
Ал келіңдер, келіңдер,  
Біріңе - бірің еріңдер  
Біліміңді тексеріп,  
Ойынға қатысып көріңдер,- дей отырып, «Жүзден жүйрік, мыңнан тұлпар!» атты зияткерлік сайысымызды бастаймыз.  
Білмеймін деп қысылма,  
Талабың болса бойыңда.  
Өнерлінің ырысы  
Жарқырап жатыр бойында – дей келе, оқушыларымызды ортаға шақырайық.

Психологиялық дайындық

-Салем достым! (амандасады)

-Сен қалайсың? (иықтарынан қағады)

-Қайда болдың? (құлақтарынан тартады)

-Мен сені сағындым! (қолдарын жүректеріне қояды)

-Сен келдің! (қолдарын жаяды)

-Жақсы болды!(құшақтайды)

Оқушыларды қарындаш арқылы топқа бөліп,орындарына отырғызу.

Құрметті ұстаздар, оқушылар! Бүгінгі сайысымызда жүзден жүйрік, мыңнан тұлпар бір топты анықтаймыз. Сайыстың кезеңдерінен сүрінбей өткен топ жеңімпаз атанады. Ендеше сіздерге сәттілік! Енді сіздерді сайыстың кезеңдерімен таныстырып өтейін.  
**І. Ой жүгірту.  
ІІ. Көсемдікке ұмтылу.  
ІІІ. Ғажайып сурет.  
ІҮ. Шешімін тап!  
Ү. Полиглот.  
Ү І. Кім тапқыр?  
Ү І І. Біліміңді шыңда**.  
Шын жүйріктер сыналады жарыста,  
Жарыстың ба, орта жолда қалыспа!  
Бағалайды әділқазы сіздерді.  
Жеңіс мәре жақын ба әлде алыс па? – деп, осы сайысқа әділ баға беретін әділқазылар алқасын таныстырып өтейін.  
Ал келіңдер, келіңдер!  
Дұрыс жауап беріңдер.  
Біліміңді тексеріп,  
Саудаласып көріңдер.  
Сырлары көп білімнің  
Шешілмеген әлі де.  
Тереңдігі білімнің  
Керек екен бәріне.  
Топтарымызды таныстырып өтейік.  
І топ « » ІІ топ « »  
І кезең «Ой жүгірту»  
Мұнда оқушылар пәндер бойынша сұрақтарға тез әрі шапшаң жауап береді.  
1топ   
1. Абай Құнанбаев кім?  
2. Қабанбай батырдың шын аты? / Ерасыл/

3 Исатайдың жан серігі кім? / Махамбет/  
4.Аңыз дегеніміз не?

5.Шешен деп кімді айтамыз?

6.Сөйлем мүшелері нешеге бөлінеді , атап өтіңдер  
7. Буын үндестігі дегеніміз не?  
8.Сөйлемнің түрлерін ата.

9.Сөз тіркесі дегеніміз не?

10.Екі немесе одан да көп жай сөйлемнен құралған сөйлем......./құрмалас сөйлем/

11. Түйеқұс 2 аяғымен тұрғанда 15 кг тартса, бір аяғымен тұрғанда қанша тартады? /15кг/

12. - Ұшақ Алматыдан Семейге дейін 1сағ 40мин ұшады, ал кері қайтқанда 100 мин ұшады. Айырмашылығы бар ма? /100 мин/  
  
13. Шаршының қабырғасы 4 см болса,ауданы нешеге тең?

14.Бір өркешті түйе 3 сағатта 150 км жүгіріп өтті. Түйенің жылдамдығы қандай?

15.Бір ауылда 900 адам тұрады.Ал екінші ауылдың тұрғындары бұл санның үштен бір бөлігін құрайды.Екінші ауылда қанша адам тұрады?

16. Пайдалы қазбалар дегеніміз не?

17 . Жүрек қандай қызмет атқарады? /қан айналу/  
18.Таныс емес жерде керекті бағытты табуға көмектесетін құрал..../құбыланама/  
19. Жер бетінің кішірейтіліп түсірілген көрінісі.../карта/  
20.Пайдалы қазбалардың кен орындарын игеру барысында бос тау жыныстары үйіліп,биік төбелер пайда болады.Оларды ....../террикон д.а/

2 - топ. «Білімділер»

1.Ыбырай Алтынсарин кім?  
2.Төрт түліктен жеті қазынаға енген үй жануарын ата

3.Айтыстың түрлерін ата

4.Жеті байлықты ата

5.мақалды жалғастыр:Баталы құл арымас,........./батасыз құл жарымас/

6. . Көптік жалғауларын ата. (- лар, - лер, - дар, - дер, - тар, - тер)

7. Сөз құрамы неден тұрады? (түбір мен қосымшадан)

8. Түбір сөзге жұрнақ қосылу арқылы жасалған сөз. (туынды сөз)

9.Бірдей сұраққа жауап беріп,сөйлемнің бір ғана мүшесімен байланысып тұрған сөздерді сөйлемнің ...../біріңғай мүшелері д.а/

10.Жай сөйлем дегеніміз....

11. . Екі шахматшы 2 сағат шахмат ойнады.Бір шахматшы неше сағат ойнады? (2 сағат)

12.Мотоциклші 20 км/сағ жылдамдықпен 60 км жол жүрді.Ол жолға қанша уақыт жұмсады?/3 сағ/

13.Шаршының бір қабырғасы 6 см болса,периметрі нешеге тең?/24 см/

14Шағала 2 км/сағ жылдамдықпен ұшады.3 сағатта ол қандай арақашықтықты ұшып өтеді?

15.Екі қорапта 50 қалташа шай бар.Осындай 4 қорапта неше қалташа шай болады?

16.Кенге жатпайтын пайдалы қазбаларды ата

17.Асқазан қандай қызмет атқарады?

18. . Судың неше күйі бар? Ата (бу, сұйық, мұз)  
19. Пайдалы қазбалар нешеге бөлінеді? ата. (жанғыш, кенді, кенге жатпайтын)

20.Қатты тау жыныстарының сынып ұсақталуын не деп атаймыз/үгілу/  
**ІІ кезең «Көсемдікке ұмтылу»**«Мақал – сөз мәйегі» дегендей, бұл кезеңде оқушылар берілген тақырыпта мақал – мәтел жарыстырады. Қане, қай топ көп мақал біледі екен. Берілетін тақырыптар:  
Отан, туған жер, туған ел, атамекен.  
Оқу, білім.  
Ерлік, батырлық.  
Достық, жолдастық.  
**ІІІ кезең «Ғажайып сурет»**  
Ұшқыр ойға серік болсын шеберлік,  
Бұл кезеңді ғажайыпқа берелік.  
Арамызда суретші достар көп екен,  
Соларды енді жарыстырып көрелік! – деп, мұнда 2 топ сурет салып жарысады.Елордамыздағы өздеріңе ұнайтын ең әдемі ғимаратты салып жарысамыз.  
**Мұғалім:**

Есептеуге жүйрік болсаң жасыңнан,  
Математикаға орын берсең басыңнан.  
Барлық ғылым соған үйір болады,  
Досың солар табылатын қасыңнан.  
**ІҮ кезең «Шешімін тап!»**  
Мұнда оқушыларға кесте беріледі, сол кестені орындайды. Кестеден мақал құрастыру керек.

**Ү кезең «Полиглот»**«Жеті жұрттың тілін біл, Жеті түрлі ілім біл!» дегендей, мұнда оқушылар жасырылған жұмбақты шешіп, жауабын қазақ, орыс тілінде айтады.  
Жұмбақтар:  
1). Қабат – қабат қаттама,  
Ақылың болса аттама. (кітап – книга)  
2). Падишадай жатысы бар,  
Жолбарыспен шатысы бар. (мысық – кошка)  
3). Аяғы біреу, қолы жоқ,  
Шиыр – шиыр жолы көп.  
Өзі сөйлей білмейді,  
Салған ізі сөйлейді. (қалам – ручка)  
4). Жылт – жылт еткен,  
Жылғадан өткен. (су – вода)  
5) Ашылып, жабылады,  
Әр үйден табылады. (Есік - двер)  
6) Құс сияқты, құс емес,  
Самғап ұшқан биікке.  
Қанаты бар қақпайды,  
Жүрсе де сондай биікте. (ұшақ – самолет).  
  
Мұғалім:  
Ендігі кезекті «Кім тапқыр?» берейік! Әр топтың жанкүйер оқушылары берілген мақалдарды шапшаң жалғастырады.  
1). Еңбектің наны тәтті, 2). Кітап – білім бұлағы, ………Батыр бір өледі, 4). Бірлік болмай, ……  
5). Әдепті бала – арлы бала, ……6). Қына тасқа бітеді, …7). Жүз теңгең болғанша,  
8). Ашу дұшпан, ……………………..  
  
**VII - кезең: «Біліміңді шыңда»**  
Әр топтың топ мүшелері біріге отырып берілген қисынды сөз есепті шығарып, дұрыс жауабын беру қажет.  
1. Көшеде екі әкесі, екі баласы, және атасы немересімен қыдырып жүр. Көшеде неше адам жүр? Жауабы: үшеу  
2. Айдынның Асқардан бойы ұзын, бірақ Жанаттан кіші. Кім ұзын? Шешімі: Жанат - ұзын  
3. Менің атым Медет Менің тәтемнің бір ғана інісі бар. Менің тәтемнің інісінің аты кім? Жауабы: Медет  
4. Термометр аяз болғасын – үш градус көрсетіп тұр. Осындай екі термометр неше градус көрсетеді? Жауабы: үш  
5. Үстел үстінде үш стакан шие тұр. Марат бір стакан шиені жеп қойды. Неше стакан қалды?  
Жауабы: үш стакан  
6. Допты лақтырғанда, доп сол ізімен кері қайту үшін оны қалай лақтыру керек? Жауабы: жоғары  
7. Қараңғы бөлмеде майшам мен керосин лампасы бар. Бірінші не жағасыз? Жауабы: шырпы  
8. Суға қай кезде қолды кесіп алуға болады? Жауабы: егер оны мұз етіп қатырса  
**Мұғалім:**  
Ашық – жарқын жүзді,  
Әділқазы біздің.  
Таңдап баға беруге  
Шақырайық төрге – деп, сайысымыздың қорытындысын шығару үшін әділқазыларға сөз кезегін берейік! Әділқазылар жеңімпаз топты марапаттайды, қалған топтарға ынталандыру сыйлықтары тапсырылады.  
  
**Мұғалім**:  
Алдыңызда әлі талай асу бар,  
Асулардан қиналмай – ақ асыңдар.  
Тек сәттілік тілеймін бәріңізге,  
Болашаққа батыл қадам басыңдар! – дей отырып, «Жүзден жүйрік, мыңнан тұлпар» атты сайысымызды аяқтаймыз. Назар қойып тамашалағандарыңызға рахмет!